የሥጋ ደዌ ተጠቂዎች ራሳቸውን እንዲችሉ መንግስት ትኩረት ይሰጣል-ሀይለማሪያም ደሳለኝ
አዲስ አበባ፤ መስከረም 9/2005 (ዋኢማ) – የሥጋ ደዌ ተጠቂ ወገኖችን እና ቤተሰቦቻቸው ላይ የሚደርሰውን መድልዎ ማስቀረት እንደሚገባና በኢኮኖሚ ራሳቸውን  እንዲችሉ መንግስት ትኩረት እንደሚሰጥ አስታውቋል፡፡የአፍሪካ አህጉራዊ የሥጋ ደዌ እና ሰብአዊ መብቶች ሲምፖዚየም ረቡዕ መስከረም 8 በአዲስ አበባ ተካሂዷል፡፡በዚህ ውይይት ላይ የሥጋ ደዌ በሽታን ለማጥፋት ብሎም ተጠቂዎቹ በኢኮኖሚ ራሳቸውን እንዲችሉ በስፋት መሰራት አለበት ተብሏል፡፡በሲምፖዚየሙ ላይ የተገኙት ጠቅላይ ሚኒስትር ኃይለማርያም ደሳለኝ የበሽታው ተጠቂዎች የሚደርስባቸውን መድልዎ ከማስቀረት ጎን ለጎን የኢኮኖሚ ጥገኝነታቸውን ለመፍታት መንግሥት በትኩረት እንደሚሰራ አስታውቀዋል፡፡ሲምፖዚየሙን ከኢትዮጵያ ጤና ጥበቃ ሚኒስቴር ጋር በመተባበር ያዘጋጀው የጃፓኑ ኒፖን ፋውንዴሽን ሰብሳቢ ዮሂ ሳሳካዋ የሥጋ ደዌ ተጠቂዎች እና ቤተሰቦቻቸው እንደማንኛውም ጤነኛ ሰው በነጻነት የሚንቀሳቀሱበት መንገድ ሊመቻች ይገባል ነው ያሉት፡፡ሳሳካዋ እንዳሉት የሥጋ ደዌ በሽታን በተመለከተ በህብረተሰቡ ውስጥ ያሉትን የተሳሳቱ አመለካከቶች ለማስተካከል ማስተማር እንደሚገባ ጠቁመዋል፡፡የሥጋ ደዌ በሽታ በወቅቱ ተገቢውን ህክምና ከተደረገለት መዳን የሚችል በሽታ ነው ያሉት ሳሳካዋ ፣የአፍሪካ መንግስታት ለችግሩ ትኩረት በመስጠት ሊሰሩ እንደሚገባ ገልጸዋል፡፡ባለፉት 20 ዓመታ ውስጥ በዓለም ላይ ከ14 ሚሊዮን በላይ ለሚሆኑ የስጋ ደዌ በሽተኞች ህክምናውን መስጠት ቢቻልም አብዘሃኛው ታካሚ የመታከሚያ ወቅቱ ካለፈ በኋላ በመምጣታቸው ሙሉ ለሙሉ ማዳን የተቻለው 4 ሚሊዮን ያህሉን ብቻ እንደሆነ ነው የተገለጸው፡፡የጤና ጥበቃ ሚኒስትሩ ዶክተር ከሰተብርሃን አድማሱ በበኩላቸው በኢትጵያ የሥጋ ደዌ በሽታ ተጠቂዎች በኢኮኖሚ ራሳቸውን እንዲችሉ በተለያዩ የገቢ ማስገኛ ዘዲዎች ላይ እንዲሰማሩ በማድረግ የተጀመረው ሥራ አሁንም ተጠናክሮ ይቀጥላል ብለዋል፡፡ለዚህም ከአለርት ሆስፒታል ጋር በጋራ የሚከናወን ዕቅድ በመንደፍ በቀጣይ በትኩረት ለመስራት መግባባት ላይ መደረሱንም ነው የገለፁት፡፡እንድ ኢሬቴድ ዘገባ በዚህ ሲምፖዚየም ላይ  የሥጋ ደዌ እና ሰብአዊ መብቶች ዓለም አቀፋዊና አፍሪካዊ ገጽታዎች፣  የባለድርሻ አካላት ሚናና የኢትዮጵያ ተሞክሮ እንዲሁም ቀጣይ ተግባራትን በተመለከተ ውይይት ትኩተረቶች ናቸው፡፡